|  |
| --- |
| **Budapest Főváros VII. kerület Erzsébetváros Önkormányzata**  **Galambos András Erzsébetváros Fejlesztési és Beruházási Kft. ügyvezetője** |

Iktatószám:

Napirendi pont: ….

**ELŐTERJESZTÉS**

**A Pénzügyi és Kerületfejlesztési Bizottság2023. május 16 - ai rendkívüli**

**ülésére**

|  |  |
| --- | --- |
| **Tárgy:** | Tájékoztató „A Klauzál téri park felújítása” tárgyú közbeszerzési eljárást lezáró döntés meghozataláról, valamint javaslat a „Klauzál téri park felújítása II.” tárgyú közbeszerzési eljárás megindítására |

**Készítette:**

Galambos András

Erzsébetváros Fejlesztési és Beruházási Kft. Ügyvezető Igazgató

**Törvényességi szempontból kifogást nem emelek:**

Dr. Nagy Erika

aljegyző

**Az előterjesztést nyilvános ülésen kell tárgyalni.**

**A határozatok elfogadásához egyszerű szavazattöbbség szükséges.**

**Tisztelt Bizottság!**

Hivatkozva a Budapest Főváros VII. kerület Erzsébetváros Önkormányzatának és Polgármesteri Hivatalának Közbeszerzési szabályzata (a továbbiakban KSZ) I. Általános rendelkezések 1.4. pontjában foglaltakra az Erzsébetváros Fejlesztési és Beruházási Korlátolt Felelősségű Társaság (a továbbiakban: Erzsébetváros Kft.) nevében a „Klauzál téri park felújítása” tárgyú közbeszerzési eljárást lezáró döntés meghozataláról az alábbi tájékoztatást adom.

**Előzmények:**

A KSZ I. fejezet 1.4. pontja szerint „*a saját közbeszerzési szabályzattal rendelkező Gazdasági társaságok közbeszerzési eljárásaikat feladat-ellátási szerződésükben meghatározott feladatok körében ajánlatkérőként eljárva, a Bizottságnak bemutatott szabályzatuk alapján, felelős akkreditált közbeszerzési szaktanácsadó bonyolításában maguk végzik azzal, hogy* ***közbeszerzést a közbeszerzési eljárást megindító dokumentumok Bizottság általi jóváhagyását követően indíthatnak.******A közbeszerzési eljárásban meghozott érdemi döntésüket,*** *így az egyes ajánlatok érvényessé/érvénytelenné nyilvánítását, az eljárást lezáró döntést, a megkötött szerződést, annak módosítását* ***a Bizottság részére kötelesek megküldeni.****”*

Budapest Főváros VII. kerület Erzsébetváros Önkormányzata Képviselő-testületének 291/2022. (XI. 16.) számú határozata alapján a „Budapest Klazál téri park (hrsz: 34302) felújítása” tárgyban 2022. december 1. napján megkötött Bonyolítói Szerződés (1. sz. melléklet) aláírását követően az Erzsébetváros Kft. - a megbízás részeként elkészült műszaki tartalomnak megfelelően - megkezdte a Projekt teljes körű lebonyolításának előkészítését. A saját akkreditált közbeszerzési szakértő bevonásával elkészültek a vállalkozó kiválasztásához szükséges, közbeszerzési felhívás dokumentumai, amelyek az alábbiak voltak:

* Ajánlati/részvételi felhívás (A Kbt. 112. § (1) bekezdés b) pont szerinti eljárások esetében.)
* KÖZBESZERZÉSI DOKUMENTUM I. kötet ÚTMUTATÓ a „KLAUZÁL TÉRI PARK FELÚJÍTÁSA” tárgyban kiírt közbeszerzési eljáráshoz
* KÖZBESZERZÉSI DOKUMENTUM II. kötet, Szerződés tervezet

A Pénzügyi és Kerületfejlesztési Bizottság a 2023. február 27-i ülésén a közbeszerzési eljárást megindító dokumentumokat 117/2023. (II.27.) számú határozatával jóváhagyta és hozzájárult a közbeszerzési eljárás megindításához. (2. sz. melléklet)

Az ajánlati felhívás 2023. 03. 29.-én az EKR-ben közzé tételre került (3. sz. melléklet). A megindult közbeszerzési eljárás időtartama alatt a dokumentumok egyes tartalmi elemeivel kapcsolatosan előzetes vitarendezési kérelem érkezett.

Erzsébetváros Kft. mint ajánlatkérő figyelemmel arra, hogy az eljárásra jelentkező egyik gazdasági szereplő által tett előzetes vitarendezési és az azt követően benyújtott jogorvoslati kérelem alapján az alkalmassági feltételek felülvizsgálata vált szükségessé - melyek módosítása a Kbt. 55. § (6) bekezdésébe ütközne - ezért a Kbt. 53. § (1) és (2) bekezdése alapján a közbeszerzési szakértőjének javaslatára visszalépett a közbeszerzéstől. (4. sz. melléklet)

**Javaslat a „Klauzál téri park felújítása II.” tárgyú közbeszerzési eljárás újbóli megindítására:**

Az Erzsébetváros Kft. a Kbt. 112. § (1) bekezdés b) pont szerinti nyílt közbeszerzési eljárás újbóli megindítását kezdeményezi az előzményekben leírtak és az alábbi szempontok figyelembe vételével.

Erzsébetváros Kft. mint ajánlatkérő az eljárásra jelentkező egyik gazdasági szereplő által tett előzetes vitarendezési és az azt követően benyújtott jogorvoslati kérelem alapján az alkalmassági feltételeket felülvizsgálta és módosította.

* Ajánlati/részvételi felhívás a Kbt. 112. § (1) bekezdés b) pont szerinti eljárások esetében. (5. sz. melléklet)
* KÖZBESZERZÉSI DOKUMENTUM I. kötet ÚTMUTATÓ a „KLAUZÁL TÉRI PARK FELÚJÍTÁSA” tárgyban kiírt közbeszerzési eljáráshoz (6. sz. melléklet),
* KÖZBESZERZÉSI DOKUMENTUM II. kötet, Szerződéstervezet (7. sz. melléklet)

A jelen közbeszerzési eljárás újbóli kezdeményezésével lehetőség nyílik a Klauzál téri park 7865 m² területének rendezésére, felújítására.

A térrendezést követően a zöldfelületek dominanciájának, továbbá a területen kialakuló egységes megjelenés hatására, egy minden igényt kielégítő park fog funkcionálni. A területen szélesebb, hangsúlyosabb bejáratok, kisebb köztér jellegű fogadóterek (padokkal és biciklitárolókkal) kerülnek kiépítésre.

A Klauzál téri játszótéren a játszóeszközök száma növekedni fog, hogy megfeleljen a mai kor igényeinek.

A telepítendő növények kiválasztásánál fontos szempont lesz, hogy a városi környezetet jól tűrő, alacsony vagy közepes vízigényű, de magas díszértékű fajták legyenek. A gyepesítés gyepszőnyeggel készül majd.

A területre 4 db ivókút, 4 db süllyesztett locsolócsap és 3 db párakapu kerül telepítésre.

A meglévő térfigyelő rendszer 7 db új - közvilágítási oszlopra szerelt - kamerával bővül.

A burkolatok az átépítéssel érintett szakaszokon a parkon kívül is megújításra kerülnek. A járda burkolata aszfalt helyett térkőbeton burkolatot kap. A vásárcsarnok és a park közötti közterületen a park felöli oldalon, új térkőburkolatú gyalogos járda kerül kiépítésre, illetve a két járdaburkolat közötti aszfaltburkolatú út és parkoló felújításra kerül.

A külső határoló kerítés megmarad, de megújul.

A közbeszerzési eljárás becsült értéke: 682.677.165,- Ft + ÁFA. A tervezett közbeszerzés forrása az Önkormányzattal kötött – fentiekben hivatkozott - Bonyolítói Szerződés alapján elkülönítésre került.

**Határozati javaslat**

**Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága …../2023. (V. 16.) határozata a „Tájékoztató** **a „Klauzál téri park felújítása” tárgyú közbeszerzési eljárást lezáró döntés meghozataláról, valamint javaslat a „Klauzál téri park felújítása II.” tárgyú közbeszerzési eljárás megindítására”**

Budapest Főváros VII. kerület Erzsébetváros Önkormányzata Képviselő-testületének Pénzügyi és Kerületfejlesztési Bizottsága

1. tudomásul veszi a „Klauzál téri park felújítása” tárgyú közbeszerzési eljárástól történő visszalépésről készült tájékoztatót,
2. hozzájárul ahhoz, hogy az Erzsébetváros Fejlesztési és Beruházási Korlátolt Felelősségű Társaság a „Klauzál téri park felújítása II.” tárgyú közbeszerzési eljárást megindítsa, a határozat mellékletét képező közbeszerzési eljárást megindító dokumentumokat jóváhagyja.

**Felelős:** Niedermüller Péter polgármester

**Határidő:** azonnal

**Előterjesztés mellékletei:**

1. SZ. MELLÉKLET BONYOLÍTÓI SZERZŐDÉS

2. SZ. MELLÉKLET 117/2023. (II.27.) számú PKB HATÁROZAT

3. SZ. MELLÉKLET AJÁNLATI RÉSZVÉTELI FELHÍVÁS

4. SZ. MELLÉKLET VISSZAVONT KÖZBESZERZÉSI ELJÁRÁS

Határozati javaslat mellékletei:

5. SZ MELLÉKLET Ajánlati Felhívás

6. SZ. MELLÉKLET KD I kötet Útmutató

7. SZ. MELLÉKLET Szerződés tervezet

Budapest, 2023. május 11.

Galambos András

Erzsébetváros Fejlesztési és Beruházási Kft. ügyvezetője